Sondaj UDMR: Maghiarii din România sunt decuplați complet de presa în limba română și aderă la mesajele anti-UE ale lui Viktor Orban

Un sondaj de opinie comandat de UDMR arată că maghiarii din România au încetat practic să se mai informeze de la televiziunile în limba română, transmite agenția oficială maghiară MTI.

Astfel, obiceiurile de consum mass-media ale maghiarilor transilvăneni s-au schimbat radical în ultimul deceniu şi jumătate: în timp ce programele TV în limba maghiară au fost urmărite, mai demult, de 25% dintre ei, proporţia aceasta a crescut la 75%, în timp ce vizionarea programelor în limba română au scăzut de la 50% la 10%.

În paralel cu decuplarea de presa de limbă română, maghiarii din Transilvania preiau mesajele transmise de guvernul Viktor Orban prin presa de la Budapesta, controlată de mână de fier. Astfel, maghiarii transilvăneni resping imigranţii non-europeni într-o proporţie mai mare decât o face populaţia majoritară română (83% faţă de 59%), şi sunt mai puţin încrezători în Uniunea Europeană, decât majoritatea română (37% faţă de 55%), potrivit MTI.

Sociologul Gergő Barna a explicat pentru MTI că acest lucru se poate imputa faptului că aderarea nu a întrunit aşteptările economice ale respondenţilor, și că Uniunea Europeană nu şi-ar fi asumat problemele minorităţilor etnice la nivelul aşteptat. Rezultatul poate să fie influenţat şi de mesajele anti-Bruxelles ale guvernului ungar, a spus sociologul.

Sondajul de opinie comandat de UDMR a fost prezentate joi la Cluj-Napoca de sociologii Gergő Barna şi Tamás Kiss, respectiv Bálint Porcsalmi, preşedintele executiv al UDMR, transmite MTI.

Foto: Kelemen Hunor și Viktor Orban (sursa: Pagina de Facebook Viktor Orban)